מצבו של שייך הוחמר והנמק הפטרייתי התפשט בבטנו. "כשביקשנו תשובות מהצוות הרפואי להידרדרות הם אמרו שזה הטיפול ושלא נדאג", סיפרה קרן שגיא, בתו של שייך לוואלה! NEWS. "למרות זאת אנחנו ראינו שהאנטיביוטיקה לא עוזרת, הבטן שלו הלכה ונפערה, הפצע רק גדל והפך לשחור. אבא שלנו ממש נאכל לנו מול העיניים. לקח לנו המון זמן להבין שהם מנעו מאבא שלי את הטיפול הנכון, כי כבר בביופסיה הראשונה ראו שיש פטריה".



שגיא טענה הי הצוות הרפואי הסתיר מבני המשפחה את העובדה שלא ניתנה לאביה התרופה אמביזום, היחידה שהייתה יכולה להציל את אביה. "התרופה יקרה ולכן לא נתנו לו אותה, למרות שהיא נמצאת בסל התרופות ויש לנו זכות מלאה לקבל אותה", אמרה. "הם לא רצו לספוג בעלויות אז חסכו על הגב של אבא שלי, והם גם כתבו את זה במפורש".



שייך קיבל את התרופה במשך חמישה ימים בלבד, במינונים נמוכים יחסית, במהלכם הוא עבר ניתוח קשה לכריתת החלק הנמק בבטנו, כשהיה במצב ערות מלאה. אולם לאחר הניתוח החליט הצוות הרפואי להחליף את התרופה באחרת. בכתב התביעה צורף הגיליון הרפואי שלו בו נרשם כי בטרם הפסקת הטיפול "נשקול בהמשך הפסקת הנ"ל (אמביזום  ר"ב( ומעבר ל AMPHO B משיקולים כלכליים".



ילדיו של שייך טוענים כי הבינו שאביהם טופל בתרופה חלופית זולה ופחות יעילה רק כעשרה ימים לאחר מכן, ולטענתם  מאחורי גבם. הם הפעילו לחץ על הצוות הרפואי ולאחר הבטחה כי ישובו לטפל באביהם בתרופה המיוחלת, הם גילו בדיעבד כי היא ניתנה לו רק במשך יומיים והוחלפה שוב בתחליף הזול. לאחר מכן הידרדר מצבו של שייך באופן דרמטי, והוא הורדם והונשם. הצוות הרפואי השיב את תרופת האמביזום למצבת הטיפולים שלו אולם תוך פחות משבועיים הוא מת.